《发谷熟县寄扬州同寮》
宋代·孔平仲

清晨出古县，独遇卖花翁。芍药三数朵，琼苞出渐红。

皎如情人三梳洗，朱帘半掩娇春风。

去年维扬陪胜赏，此花开谢旬月中。

名园胜刹处处有，深畦浅垄无西东。品流已多搜绝异，若数英俊遗凡庸。

迩年新花更奇巧，造化彫琢何时穷。

离家今日已千里，云雨浩荡迷淮东。而今又及赏花月，因循不赏花更空。

寄语维扬好相识，花时勉泛黄金钟。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。